**Dagmar Babčanová** (született 1946-ban) angol és német filológus, diplomata és publicista.

Pozsonyban született, a brünni Jan Evangelista Purkyně Egyetemen tanult. Idegennyelv-tanárként dolgozott nagytapolcsányi és nyitrai középiskolákban. Férjével egy katolikus családi közösséghez tartozott, melyet František Rábek atya, a későbbi szlovák tábori püspök vezetett.

A kommunista rendszer bukása után Ján Chrizostom Korc bíboros kérésére bekapcsolódott az 1950-es években teljesen lerombolt katolikus oktatás újjáépítésébe. 1989-ben Karol Križalkovič-csal és munkatársaival együtt megalapították az első katolikus gimnáziumot Nyitrán.

Férjével együtt részt vett a kereszténydemokrácia első szervezeteinek létrehozásában, melyek keretében a katolikusok bekapcsolódhattak a szlovák politikai életbe.

2002 tavaszán kezdett dolgozni a szlovák Külügyminisztériumban. Még ebben az évben ő lett az első nő, aki a Szlovák Köztársaság vatikáni nagyköveti posztját tölthette be. 2007-ig képviselte országát az Apostoli Szentszéknél.

Elkötelezett a V4-országok népei közötti kapcsolatok építése mellett. Újságírói munkájával, blogjaival igyekszik támogatni mindazokat, akik ezekben a nehéz időkben azt szeretnék, hogy országaink az evangéliumból származó igazság és igazságosság értékeire épüljenek.

Életének mottója: "Az igazság és az igazságosság keresése".